Kerkmusiek vat my ver, ver terug | Netwerk24
Kerkmusiek vat my ver, ver terug
Deur Betta, Boston 09 November 2019 00:00
Wilhelm Jordaan (06.11), dat gewyde musiek vreugde, heimwee en weemoed in jou wakker maak, is ’n gegewe.
Ons het almal in die kerk leer sing. As ek soms sekere gewyde musieknommers hoor, staan ek weer in die klein kerksaaltjie in die Karoo en sing uit die hart. Die wonderlike kerkmusiek van “gister” maak al die herinneringe uit my jeug los.
Deesdae gaan ek met ’n swaar hart kerk toe. Die niksseggende “songkies” soos ons dit noem, begelei met kitare en tromme, neem die gewyde atmosfeer uit die kerk weg!
En alles raak vinnig en vrolik en oppervlakkig. Baie van die pragtige gesange en psalms het verdwyn en ek raak hartseer as ek dink dat die opkomende geslag nooit daarmee in aanraking sal kom nie, nog minder sal sing.
As ek my oë toemaak, staan ek by die klein begrafnis op ’n verre plaas en klink “Rus my siel, jou God is koning” gedrae en dralend oor die Karoovlaktes. Beelde wat ek sal saamdra tot aan die einde.
Meer oor: Wilhelm Jordaan | Kerkmusiek | Mystem | Lesersbrief